title: "Johannes Petersen"
text: "Johannes Petersen (17. Oktuuber 1909 - 2. Februar 1992) wus di leeste foon m\u00f6re w\u00e5nderliirere, wat eefter e \"Spracherlass\" foon 1927 trinam \u00f6nj nordfrasch toorpschoule frasch unerruchteden. Ai s\u00fc bek\u00e5nd as Johannes Petersen as schriwer. En latj soomling foon sin manere, m\u00e5\u00e5st Noordergooshiirder st\u00f6\u00f6gne \u00e4n dachte h\u00e4\u00e4we Albert Panten \u00e4n Christine Petersen \u00e5l 1999 \u00fctd\u00e4nj. \u00d6nj en wat gruter soomling ma di tiitel En schaame awt w\u00e5\u00e5der heet Adeline Petersen n\u00fc sin fr\u00e4ische ferteelinge, wat diiljwis \u00f6nj e Nordfriesische Rundschau \u00e4n diiljwis \u00f6nj Zwischen Eider und Wiedau oufpr\u00e4nted wjarn nai \u00fctd\u00e4nj. D\u00e5t grutst part foon daheere ferteelinge st\u00e5mt \u00fct e tid twasche 1932 \u00e4n 1936.\n\nJohannes Petersen hiirt deerma \u00e5lhiil tu, wat \u00f6nj e literatuur e \"haim\u00e5tkunstbew\u00e4\u00e4ging\" n\u00e5md w\u00e5rt, en bew\u00e4\u00e4ging, wat for \u00e5lem ma noome as Ferdinand Zacchi \u00e4n Wilhelm Lobsien ferb\u00fcnen as. Uk Peter Jensen, Nis Albrecht Johannsen \u00e4n Katharine Ingwersen san fertreesere foon j\u00fcheer bew\u00e4\u00e4ging. Ja ferteele \u00e5ltum\u00e5\u00e5le am manschne awt l\u00f6nj, wat jam ferb\u00fcnen f\u00e4ile ma da ouerl\u00e4\u00e4werde br\u00fcke \u00e4n wise \u00e4n for\u00e5lem ma di gr\u00fcn, weer's aw laawe \u00e4n \u00e5rbe. D\u00e5t deet jam h\u00fc\u00fclj \u00f6njt laawen, ouers d\u00e5t hanert jam uk \u00e4n s\u00e4k en \u00fctw\u00e4i unti fin en liising, wan't iinjsen ai m\u00f6r s\u00fc l\u00e5pt, as's \u00e5ltens waane w\u00e4\u00e4n san. S\u00fcd\u00e4nji s\u00e4ket s\u00e4ket j\u00fc waas \u00f6nj e ferteeling Inkensw\u00e4rw e d\u00fc\u00fcs \u00f6njt w\u00e5\u00e5der, ouerd\u00e5t's ai ferhanere koon, d\u00e5t har doochter en moon uner harn \u00e4ine st\u00e5nd frait. \u00c4iwens\u00fc rungeniirt di b\u00f6re \u00f6nj San leeste gung ham seelew \u00e4n sin st\u00e4\u00e4, ouerd\u00e5t sin w\u00fcf en uug aw huum ouers sman heet. \u00d6nj \u00dc\u00fclj st\u00e4lj namt di \u00e5ltaatje ham et laawen, ouerd\u00e5t'r sin familii ai l\u00e5nger tu l\u00e5st weese wal, \u00e4n di loonstriker \u00f6nj Strootap, strootdil braingt et ai kl\u00e5\u00e5r \u00e4n kam tu sin \u00e4in toorp tub\u00e4\u00e4g, weer'r as jungkjarl iinjsen ma en twari hood foon \u00fctnaid as. S\u00fc sw\u00e5\u00e5rm\u00f6dji san ouers ai \u00e5le st\u00f6\u00f6gne. \u00d6nj Di d\u00fc\u00fcwel \u00f6nj e j\u00f6ln\u00e5cht beschraft Johannes Petersen uk, h\u00fc f\u00f6ljk e bucht f\u00fc\u00fcnj koon ouer manschne \u00e4n ouer e woonluuwe.\n\nD\u00e5t b\u00f6k en schaame awt w\u00e5\u00e5der heet 23 ferteelinge, wat eefter teemen ordnet san, deertu hiire tuleest uk en p\u00e51\"r d\u00fc\u00fcntjes. \u00d6njt foruurd heet Adeline Petersen en \u00fctf\u00e4\u00e4rlik ouersacht ouer, weer da st\u00f6\u00f6gne jurtkaame, am wat for'n sliiks ferteelinge et ham hoonelt \u00e4n h\u00fc's be\u00e5\u00e5rbed w\u00f6rden san. Uk en kort beschriwing foon Johannes Petersen as deer \u00f6nj:\n\nWan't am e frasche spr\u00e4ke gungt, as Johannes Petersen iinj foon da bek\u00e5nde pers\u00f6\u00f6nlikh\u00e4ide aw e f\u00e5\u00e5stewal \u00fct et leest iirhunert. En l\u00e4\u00e4went lung heet'r deerfor uuged, d\u00e5t et frasch \u00f6njk\u00e5nd w\u00f6rd \u00f6njt sch\u00f6lj, \u00f6njt toorp \u00e4n \u00f6nj e \u00f6fentlikh\u00e4id. Maning koone was nuch sin st\u00f6\u00f6gne t\u00e5nke \u00fct e 70er \u00e4n 80er iirnge, wat'r - m\u00e5\u00e5sttids aw Hoolmer freesch - tu e rubriik \"Friisk\" \u00f6njt blees unti tu e Heimatkalender Zwischen Eider und Wiedau schriif. Ouers huum k\u00e5nt nuch sin ferteelinge aw Mooringer Frasch \u00fct e Nordfriesische Rundschau foon e 20er \u00e4n 30er iirnge? Da san m\u00e5\u00e5st ferjin, \u00e4n d\u00e5t as kiif, dan j\u00fcst da eedere ferteelinge hiire tu d\u00e5t beest, wat Johannes Petersen schraawen heet. Et Nordfriisk Instituut wus \u00e5l lunger sans, Johannes Petersen ferteelinge nai \u00fcttudouen, uk ouerd\u00e5t da m\u00e5\u00e5ste foon sin \u00e5lere originoolhoonschrafte heer apw\u00e5\u00e5rd w\u00e5rde. Deeram l\u00e4i't aw e h\u00f6nj, \u00e5\u00e5l sin Mooringer st\u00f6\u00f6gne tu soomeln, da tu di naie schriwwise amtuseeten \u00e4n s\u00fcnd\u00e4nji tu be\u00e5rben, d\u00e5t's uk as liirmateriol for w\u00e5ksne \u00e4n grutere schoulere br\u00fckd w\u00e5rde koone. Deer jeeft et ai \u00e5lte foole foon, \u00e4n wat inh\u00fc\u00fclj, spr\u00e4ke \u00e4n l\u00e4ngde \u00f6njgungt, w\u00e5rt maningen stuk g\u00f6dj in \u00f6nj e unerrucht p\u00e5\u00e5se. \u00d6njt gehiil san't tu 23 ferteelinge w\u00f6rden, seekst\u00e4in deerfoon san be\u00e5rbed eefter Johannes Petersen originoolmanuskripte \u00e4n soowen tuhuupesoomeld \u00fct et blees. Da biinge Mooringer st\u00f6\u00f6gne, wat \u00f6nj Johannes Petersen \u00e4ine schriwwise uk \u00e5l \u00f6nj d\u00e5t latj h\u00e4ft Ferl\u00e4\u00e4sen Beerneloun foon 1999 st\u00f6nje, deege heer nuch iinjsen wi \u00f6nj di naie schriwwise ap. \u00dctleet san bloots hu \u00e4nkelte st\u00f6\u00f6gne ma aktu\u00e4le teeme. D\u00e5t Johannes Petersen s\u00fcw\u00e4lj aw Mooringer frasch as aw Hoolmer freesch schriif, h\u00e5ngt deerma tuhuupe, d\u00e5t'r \u00f6nj e B\u00f6\u00f6kinghiird apw\u00fcksen as \u00e4n l\u00e4\u00e4ser as sch\u00f6ljm\u00e4ister tu e Hoolme k\u00f6m, weer'r sin w\u00fcf k\u00e5nen liird, wat uk Hoolmer sn\u00e5\u00e5ked. \u00d6nj e luup foon e tid as'r m\u00e5\u00e5st g\u00e5ns tut Hoolmer freesch ouergingen \u00e4n heet wilems s\u00fcgoor hu Mooringer st\u00f6\u00f6gne tut Hoolmer amschraawen. Jarst eefter sin pensjoniiring heet'r ham wi wat m\u00f6r tut frasch w\u00e5nd \u00e4n twasche da biinge spr\u00e4kwise schafted.\n\nDachte \n\n Di samer \u00e4s kiimen\n Junke deege\n N\u00fc f\u00e5lt e sn\u00e4i\n Hoolme bai e stroun\n\nKiik uk deer \n Hans-Momsen-Pris (1989)\n Johannes Petersen \u00f6njt Nordfrieslandlexikon\n\nPetersen"